Document ID: 32013R1331

NARIADENIE RADY (EÚ) č. 1331/2013
z 10. decembra 2013,
ktorým sa od 1. júla 2012 upravuje sadzba príspevku do systému dôchodkového zabezpečenia úradníkov a ostatných zamestnancov Európskej únie
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na Služobný poriadok úradníkov a na podmienky zamestnávania ostatných zamestnancov Európskych spoločenstiev (ďalej len „služobný poriadok“) stanovené v nariadení Rady (EHS, Euratom, ESUO) č. 259/68 (1), a najmä na jeho článok 83a a prílohu XII k nemu,
so zreteľom na návrh Európskej komisie,
keďže:
(1)
V súlade s článkom 13 prílohy XII k služobnému poriadku predložil Eurostat správu o poistno-matematickom hodnotení systému dôchodkového zabezpečenia za rok 2012, ktorá aktualizuje parametre uvedené v tejto prílohe. Z tohto hodnotenia vyplýva, že sadzba príspevku potrebná na zabezpečenie poistno-matematickej rovnováhy systému dôchodkového zabezpečenia by mala byť 9,9 % základného platu.
(2)
Podľa článku 2 ods. 1 prílohy XII služobného poriadku nemôže byť úpravou stanovený príspevok, ktorý je viac ako o jeden percentuálny bod vyšší alebo nižší ako sadzba uplatňovaná v predchádzajúcom roku (11,6 %).
(3)
Na zabezpečenie poistno-matematickej rovnováhy systému dôchodkového zabezpečenia úradníkov a ostatných zamestnancov Únie a vzhľadom na poistno-matematické hodnotenie sa Rada domnieva, že sadzba príspevku by sa mala upraviť na 10,6 % základného platu.
(4)
Výsledok tejto úpravy sa však môže zmeniť v závislosti od výsledku prebiehajúceho konania týkajúceho sa úpravy odmien a dôchodkov úradníkov a ostatných zamestnancov Únie za roky 2011 a 2012 a úpravy sadzby príspevku do systému dôchodkového zabezpečenia úradníkov a ostatných zamestnancov Únie za rok 2011. Výsledok konania v týchto veciach môže mať vplyv na výpočet sadzby príspevku za roky 2012 a 2013, a teda spôsobiť, že Rada bude povinná na základe článku 266 ZFEÚ opätovne upraviť uvedené sadzby so spätnou účinnosťou. To môže prípadne viesť k vráteniu nadmerných súm zaplatených zo strany personálu,
PRIJALA TOTO NARIADENIE:
Článok 1
S účinnosťou od 1. júla 2012 sa sadzba príspevku uvedená v článku 83 ods. 2 služobného poriadku stanovuje na 10,6 %.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. decembra 2013

Labels: 0
15